સુરતઃ જીવન સંગીની કરતાં વધુ સાથ,સંબંધ અને સમયનો સાથ આપનાર વ્યક્તિને સખા, મિત્ર કે ભાઈબંધના સંબંધનું નામ આપવામાં આવ્યું છે. વ્યક્તિની પોતાની ઉણપને પૂર્ણ કરી દુર્ગુણોની દરકાર ન લેતા સદગુણોને લક્ષ્માં રાખીને સજાવાયેલા સંબંધમાં બે વ્યક્તિ એટલી એકમેકની પૂરક બની જાય કે તે ભાઈ, ભાઈબંધ કે ભાગીદાર આ ત્રણેય સંબંધો એકાકાર જ લાગવા લાગે. આવી જ ભાઈબંધીની મિસાલ સુરતના ઉદ્યોગજગતમાં હિસાબોનું કામ એટલે સીએની પ્રેક્ટિસ કરતી જોડી રમાકાંત ગુપ્તા અને નિરજ બજાજમાં જોવા મળે છે. બન્ને મિત્રોએ શહેરમાં અનેક લોકોના હિસાબો રાખ્યા છે. કોઈને ખોટી સલાહ આપ્યા વગર લોકોને જાગૃત કરવાના અનેક કાર્યો પણ સતત કર્યા છે.